## Odluka Ustavnog suda Republike Hrvatske broj:U-IIIA-4306/2005 od 16. svibnja 2007.

### NN 55/2007 (30.5.2007.), Odluka Ustavnog suda Republike Hrvatske broj:U-IIIA-4306/2005 od 16. svibnja 2007.

# USTAVNI SUD REPUBLIKE HRVATSKE

**1802**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio Ž. S. iz Z., na sjednici
održanoj 16. svibnja 2007. godine, jednoglasno je donio

## ODLUKU

I. Ustavna tužba se odbija.
II. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je 26. listopada
2005. ustavnu tužbu radi duljine kaznenog postupka.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom podnositelja, primjenom
članka 63. Ustavnog zakona, utvrdio sljedeće činjenice koje su pravno relevantne
za odlučivanje o povredi ustavnog prava podnositelja, zajamčenog člankom 29.
stavkom 1. Ustava:
– podneskom od 3. prosinca 2003. podnositelj je izvijestio sud da, budući
Općinsko državno odvjetništvo u Zagrebu, nije poduzelo progon, preuzima kazneni
postupak, te da u cijelosti ustraje kod podnijetog imovinskopravnog zahtjeva;
– dopisom od 1. travnja 2004. sud je podnositelja pozvao da u određenom roku
sudu dostavi optužni prijedlog sastavljen sukladno zakonu, što je podnositelj i
učinio 13. travnja 2004.;
– dopisom od 17. rujna 2004. i požurnicom od 27. listopada 2004. sud je od
Općinskog državnog odvjetništva u Zagrebu zatražio njihov spis broj: K-DO-2273
na uvid;
– dopisom od 16. ožujka 2006. sud je Općinskom sudu u Karlovcu ustupio spis na
daljnji rad, sukladno rješenju Vrhovnog suda Republike Hrvatske od 6. ožujka
2006.;
– rješenjem broj: K-186/06 od 25. travnja 2006. Općinski sud u Karlovcu
obustavio je kazneni postupak, te je optužni prijedlog podnositelja odbacio kao
nedopušten;
– protiv navedenog rješenja podnositelj je 29. travnja 2006. izjavio žalbu, te
je predmet dostavljen Županijskom sudu u Karlovcu na odlučivanje, gdje se vodi
pod brojem: Kž-65/07.

*Ustavna tužba nije osnovana.*

3.Svoju odluku Ustavni sud obrazlaže sljedećim utvrđenjima:

3.1. DULJINA SUDSKOG POSTUPKA

Kazneni postupak pokrenut je 3. prosinca 2003. pred Općinskim sudu u Zagrebu.
Ustavna tužba podnesena je 26. listopada 2005., a do tog dana sudski postupak
nije pravomoćno okončan pa Ustavni sud utvrđuje da je do dana podnošenja ustavne
tužbe postupak u ovom predmetu trajao jednu (1) godinu, deset (10) mjeseci i
dvadeset dva (22) dana.

3.2. POSTUPANJE NADLEŽNOG SUDA

U pravno relevantnom razdoblju postupak se vodio pred sudom prvog stupnja, koji
je pozvao podnositelja da sudu podnese optužni prijedlog sastavljen sukladno
mjerodavnim odredbama Zakona o kaznenom postupku, te je od Općinskog državnog
odvjetništva u Zagrebu zatražio spis na uvid.
Nakon podnošenja ustavne tužbe, predmet je, sukladno odluci Vrhovnog suda
Republike Hrvatske, ustupljen Općinskom sudu u Karlovcu, koji je odlučio o
optužnom prijedlogu podnositelja. U povodu žalbe podnositelja predmet je
dostavljen Županijskom sudu u Karlovcu na odlučivanje.

3.3. PONAŠANJE PODNOSITELJA USTAVNE TUŽBE
(OŠTEĆENIKA KAO TUŽITELJA U KAZNENOM POSTUPKU)

Ocjena je Ustavnog suda da podnositelj ustavne tužbe (oštećenik kao tužitelj u
kaznenom postupku) nije doprinio duljini sudskog postupka.

3.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj
stvari.

OCJENA USTAVNOG SUDA

4.Ustavni sud utvrđuje da se konkretni kazneni postupak u pravno relevantnom
razdoblju vodio jednu (1) godinu, deset (10) mjeseca i dvadeset dva (22) dana,
odnosno ukupno nešto duže od dvije (2) godine.
Slijedom navedenog, Ustavni sud utvrđuje da podnositelju nije povrijeđeno
ustavno pravo da zakonom ustanovljeni neovisni i nepristrani sud u razumnom roku
odluči o njegovim pravima i obvezama, koje je zajamčeno člankom 29. stavkom 1.
Ustava Republike Hrvatske.
Stoga je, u smislu odredaba članaka 73. i 75. Ustavnog zakona, donijeta odluka
kao u točki I. izreke.
5.Odluka o objavi (točka II. izreke odluke) temelji se na odredbi članka 29.
Ustavnog zakona.

Broj: U-IIIA-4306/2005
Zagreb, 16. svibnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 55/2007-1802
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)